Universis presentes litteras inspecturis, nos magister Jacobus prepositus, magister Nicholaus archidiaconus Eduensis ecclesie, Guillermus archidiaconus Flavigniacensis, Petrus archipresbiter Eduensis, Guillermus decanus Sedelocensis, Guillermus de Edua legum professor, Clarambaudus de Castro Novo canonicus Eduensis, magistri Johannes de Borbonio canonicus et officialis Eduensis, Girardus officialis dicti archidiaconi Flavigniacensis, Johannes dictus Rivere, Johannes Chevillardi, Johannes de Aynaio, Petrus de Sedeloco, clerici, Hugo Flavigniacensis archipresbiter, notum facimus quod anno Domini millesimo CCº septuagesimo sexto, die veneris post octabas apparitionis Domini, apud Flavigneum, in capitulo abbacie dicti loci, reverendus pater noster Girardus Dei gratia Eduensis episcopus, nobis omnibus predictis et singulis in dicto capitulo existentibus, presentibus, videntibus et audientibus, priori et conventui dicti loci ibidem presentibus in persona propria et ore proprio dixit, fecit denuntiationem, inhibitionem seu prohibitionem et sententie publicationem sub verbis que sequntur. Nos Girardus, Dei gratia Eduensis episcopus, existentes in capitulo Flavigniacensi, presentibus priore et conventu dicti loci, die veneris post octabas apparitionis Domini continuata a die jovis precedente assignata ibidem a nobis ad visitandum et ad faciendum ex officii nostri debito quod secundum Deum et justiciam ibidem faciendum esset, significamus et denunciamus vobis dictis priori et conventui et omnibus qui sua dixerint interesse, quod nos fuimus et sumus in possessione vel quasi feodi et homagii ville, pertinenciarum et fortaliciorum Flavignei et reddicionis clavium dicte ville et fortaliciorum tamquam episcopus Eduensis et ratione ecclesie Eduensis, unde prohibemus vobis omnibus et singulis ne aliquem vel aliquos gardianum vel gardianos advocetis et admitatis, et ne jus nostrum in aliquo in garda vel alio modo turbetis vel turbari faciatis, cum nos semper parati sumus, fuimus et erimus, tamquam dominus feudi, facere super premissis quicquid ordo dictaverit racionis, maxime cum invocare novam gardam per vos in villa et pertinenciis de Flavigneio esset et redumdaret in prejudicium nostrum et nostre ecclesie Eduensis et esset contra canonica instituta et sentenciam super hoc ipso facto latam a canone incurreretis ipso facto, quam sentenciam invocantes et eisdem consencientes ipso facto latam a canone publicamus in hiis scriptis. In quorum omnium premissorum et singulorum testimonium, nos prenominati prepositus, predicti archidiaconi, et nos alii predicti subsequentes in presencia quorum omnium et singulorum premissa omnia acta sunt et facta, presentibus litteris sigilla nostra apponimus. Datum et actum anno et die predictis.